stanford-oval/wikipedia huggingface dataset:
มาดอนนา (แผ่นเสียงอัลบัมสั้น)
ประวัติ

2 สิงหาคม 2553 ฮันซอนฮวา มาพร้อมกับคอนเซ็ปต์ในแบบสีขาวบริสุทธิ์ทั้งเสื้อยีนส์รองเท้ารวมถึงโซฟาซึ่งได้สัมผัสในแบบหญิงสาวที่เน้นดวงตาสไตล์สโมกกี้ โดยเฉพาะกับการที่เธอได้โพสท่าไปพร้อมกับนายแบบหนุ่มต่างชาติ ก็ทำให้ทุกคนสามารถเห็นถึงการเปลี่ยนแปลงของเธอในแบบสาวเซ็กซี่
3 สิงหาคม 2553 ซงจีอึน (Song Ji Eun) แห่ง SECRET เปิดตัวภาพทีเซอร์แจ็คเก็ตเผยเสน่ห์เห็นความเป็นสาว
4 สิงหาคม 2553 จิงเกอร์ (Zinger ชื่อจริง จองฮานา) แห่ง Secret เผยภาพคัทใหม่ถัดจาก ฮันซอนฮวา และ ซงจีอึน
5 สิงหาคม 2553 มีการเปิดตัวภาพทีเซอร์ของหัวหน้าวง จอนฮโยซอง เป็นคนสุดท้าย ในภาพนี้เธอมาพร้อมกับยีนส์และเสื้อสีขาวให้สัมผัสในแบบใสบริสุทธิ์ ท่ามกลางความนุ่มนวลก็ยังแฝงไปด้วยความน่ารักสดใสด้วยเช่นเดียวกัน
6 สิงหาคม 2553 พวกเธอได้เปิดตัวทีเซอร์งานเพลงแรกออกมาเรียบร้อยแล้ว SECRET เปิดตัวทีเซอร์ความยาว 40 วินาที ผ่านทางเว็บไซต์ GomTV และเว็บวิดีโอพอร์ทัล โดยในทีเซอร์นี้เป็นภาพของชายที่กำลังเล่นเปียโนในขณะที่ 4 นักร้องสาวก็ได้มาอวดน้ำเสียงที่เต็มเปี่ยมไปด้วยอารมณ์ผ่านบทเพลงบัลลาด โดยเฉพาะกับเสน่ห์อันแสนงดงามของพวกเธอก็ทำให้ชาวเน็ตต่างจับตามองกันอย่างถ้วนหน้า
ในวันที่ 11 สิงหาคมนี้ 4 สาวเกิร์ลกรุ๊ป Secret เตรียมเปิดตัวมินิอัลบั้มชุดที่ 2 'Madonna'ผ่านช่องทางออนไลน์ สำหรับผลงานอัลบั้มชุดนี้นับเป็นการกลับมาอีกครั้งในรอบ 4 เดือน หลังจากผลงานมินิอัลบั้มชุดแรก 'Secret Time' ที่วางจำหน่ายเมื่อเดือนเมษายนที่ผ่านมามินิอัลบั้มนี้มีเพลงไตเติ้ลอย่าง 'Madonna' ฝีมือการร่วมประพันธ์โดย คังจีวอนและคิมคิบอม ซึ่งเคยผ่านผลงานอย่างเพลง 'Magic' ของ Secret, 'Easy' ของ BEAST, 'Hilight' ของ 4minute และ 'Roundabout' ของ Untouchable ไว้ก่อนหน้านี้ ทีมผู้แต่งเพลงเปิดเผยว่าถึงแม้ว่า 'Madonna' จะเป็นเพลงแนวอีเล็คทรอนิคส์ป็อปแดนซ์ แต่เพื่อให้เพลงนั้นมีชีวิตพวกเขาจะพยายามไม่เน้นการใช้ซาวน์ของเครื่องซินท์ โดยเฉพาะการที่พวกเขาได้ชวนกลุ่มนักดนตรีวงบราซแบนด์ (Brass Band) ชื่อดังในเกาหลีอย่าง 'TST' มาร่วมงานในครั้งนี้ ก็ยิ่งช่วยเพิ่มความสมบูรณ์แบบให้กับเพลงมากยิ่งขึ้น
12 สิงหาคม 2553 เวลา 0.00 น. Secret เปิดตัวผลงานเพลงไตเติ้ล 'Madonna' พร้อมเตรียมคัมแบ็คอย่างต่อเนื่อง โดยทันทีที่มีการเปิดตัวเพลง 'Madonna' เพลงของพวกเธอก็ได้รับความสนใจจากแฟนๆ จนสามารถทะยานขึ้นติดชาร์ตชั่วโมงเร่งด่วนได้อย่างรวดเร็วทำเอาทีมงานถึงกับตื่นเต้นกันอย่างถ้วนหน้า ไม่เพียงเท่านั้น มิวสิกวิดีโอเพลง 'Madonna' ของพวกเธอก็สามารถคว้าอันดับที่ 1 ในชาร์ตมิวสิกวิดีโอเว็บไซต์ GomTV ได้ด้วยเช่นกัน ผลงานอัลบั้มนี้นับเป็นการกลับมาอีกครั้งในรอบ 4 เดือน หลังจากมินิอัลบั้มชุดแรก 'Secret Time' วางจำหน่ายเมื่อเดือนเมษายนที่ผ่านมา โดยมินิอัลบั้มชุดที่ 2 มีเพลงประกอบไปด้วยไตเติ้ล 'Madonna', 'La La La (랄랄라) ', 'Do Better! 잘해 더! (feat.Baek Chan of 8eight) ', 'Hesitant (줄듯말듯) ' และเพลงบัลลาด 'Away (자리비움 ) ' รวมทั้งหมด 5 เพลง สำหรับเพลงไตเติ้ลอย่าง 'Madonna' ฝีมือการร่วมประพันธ์โดย คังจีวอนและคิมคิบอม ซึ่งเคยผ่านผลงานเพลง 'Magic' ของ Secret, 'Easy' ของ BEAST, 'Hilight' ของ 4minute และ 'Roundabout' ของ Untouchable ไว้ก่อนหน้านี้ สำหรับเนื้อหาในเพลงนี้เป็นเรื่องราวเกี่ยวกับการชวนให้ทุกคนมาใช้ชีวิตด้วยความมั่นใจเพื่อที่จะได้เป็นเหมือนกับไอคอนแห่งยุคอย่าง มาดอนน่า
รายชื่อเพลง > เกาหลี:EP

| ลำดับ | ชื่อเพลง | ยาว |
| --- | --- | --- |
| 1. | "Madonna" | 3:45 |
| 2. | "lalala" | 3:53 |
| 3. | "Do Better!" (feat. Baek Chan of 8eight) | 3:19 |
| 4. | "Give Don't Give" | 3:46 |
| 5. | "Away" | 3:38 |
| ความยาวทั้งหมด: | ความยาวทั้งหมด: | 18:21 |
รายชื่อเพลง > Japanese:Single

| ลำดับ | ชื่อเพลง | ยาว |
| --- | --- | --- |
| 1. | "Madonna" (Japanese Version) |   |
| 2. | "My Boy" (New Arrange ver.) |   |
| 3. | "Madonna" (inst.) |   |
| 4. | "My Boy" (New Arrange ver.) (inst.) |   |
| ลำดับ | ชื่อเพลง | ยาว |
| --- | --- | --- |
| 1. | "Madonna" (Japanese Version) (Music Video) |   |
| 2. | "Madonna" (Japanese Version) (Dance Music Video) |   |
| ลำดับ | ชื่อเพลง | ยาว |
| --- | --- | --- |
| 1. | "Madonna" (Japanese Version) (Music Video) |   |
มาคอว์

| มาคอว์ |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Aves
อันดับ:: Psittaciformes
วงศ์:: Psittacidae

Genera
 Ara  Anodorhynchus  Cyanopsitta  Primolius  Orthopsittaca   Diopsittaca
มาคอว์ (อังกฤษ: Macaw) เป็นสัตว์ปีกอยู่ในวงศ์ Psittacidae มาคอว์จัดเป็นนกในตระกูลปากขอที่มีขนาดใหญ่ นิยมเลี้ยงกันมากเนื่องจากมีสีสันที่สวยงาม เชื่อง และสามารถพูดเลียนเสียงคนได้
มาคอว์ถือเป็นนกแก้วที่มีขนาดใหญ่ที่สุด มีถิ่นกำเนิดในประเทศเม็กซิโกและทวีปอเมริกาใต้ มีสีสันสวยงาม มีเสียงร้องที่ดังมากจะงอยปากจะใหญ่เป็นพิเศษ เหนือปากด้านบนจะมีสีขาวเส้นเล็ก ๆ คาดระหว่างปากกับหัว บนหัวมีขนสีเขียวสดและสีฟ้า ดวงตามีขนเป็นลายเส้นดำ 4-5 เส้น ขนบริเวณคอจนถึงหน้าอกเป็นสีเหลืองเข้มและขนหางมีสีแดงสด ขาสั้นใหญ่ แข็งแรง ขนที่ปีกบางทีก็เป็นสีฟ้าและสีเหลืองหรือสีเขียวเหลือง ขนาดของนกแก้วมาคอว์มีขนาดตั้งแต่ 32-35 นิ้ว
อาหารของมาคอว์คือ ผลไม้และเมล็ดธัญพืช ชอบอยู่กันเป็นฝูงขนาดใหญ่ ในฤดูผสมพันธุ์จะจับคู่กันแบบคู่ใครคู่มัน และไปสร้างรังตามต้นไม้ใหญ่เพื่อวางไข่ วางไข่ครั้งละ 3-4 ฟอง ใช้เวลาฟักไข่ 30-35 วัน ขนของลูกนกจะขึ้นหลังจาก 3 สัปดาห์และขึ้นจนเต็มตัวและมีสีสันสวยงาม ลูกนกจะแข็งแรงเต็มที่เมื่ออายุสามเดือน ในระหว่างที่ยังเล็กต้องอาศัยอาหารจากแม่นกที่นำมาป้อน โดยจะใช้ปากจิกกินอาหารจากปากแม่ของมันจนกระทั่งลูกนกสามารถช่วยตนเองได้ และในที่สุดมันก็จะบินและหาอาหารเองโดยไม่ต้องอาศัยพ่อแม่อีกต่อไป
การเลี้ยง

มาคอว์จัดเป็นนกที่สามารถฝึกให้เชื่อง เป็นนกที่มีความจำดีและมีความพยาบาทรุนแรง ดุร้าย น่ากลัวมากเท่ากับความอ่อนโยนอ่อนน้อมน่ารักชวนให้ปราณีของมัน โดยอุปนิสัยแล้วมาคอว์เป็นนกที่ชอบสะอาด หากผู้เลี้ยงอาบน้ำให้มันเป็นประจำ มาคอว์จะมีความสุขมาก ดังนั้นผู้เลี้ยงควรใช้น้ำจากฝักบัวรดให้นกได้อาบน้ำบ่อยครั้ง ในฤดูฝนควรอาบน้ำให้ในกลางแจ้ง เพื่อให้นกได้อาบน้ำฝนบ้าง แล้วควรนำนกมาไว้ในที่มีแดดอ่อน ๆ และอากาศบริสุทธิ์ มาคอว์เป็นนกที่ไม่ชอบอยู่โดดเดี่ยวเช่นเดียวกับนกแก้วชนิดอื่น ๆ
มาคอว์ที่ได้รับการเลี้ยงดูเป็นอย่างดีจะสนิทสนมกับผู้เลี้ยง หากผู้เลี้ยงห่างเหินมาคอว์จะโศกเศร้าแสดงอารมณ์ออกมาอย่างชัดเจน ดังนั้นคนที่เลี้ยงมาคอว์ควรจะให้ความสนใจและดูแลอย่างใกล้ชิด มาคอว์เป็นนกที่มีขนาดใหญ่มาก มีปากที่แหลมคม ประสาทตาไวมาก มีความฉลาดและน่ารักในตัวของมันเอง เป็นนกที่เชื่องมาก หากเจ้าของเอาใจใส่มัน มันก็จะรักเราเหมือนที่เรารักมัน สามารถสอนให้เล่นจักรยาน สอนกิจกรรมต่าง ๆ ได้แต่ต้องหมั่นฝึกฝนจึงจะเป็น
การจำแนกชนิดตามชื่อและสี

มาคอว์สามารถจำแนกชนิดตามชื่อและสีได้ 9 ชนิดดังนี้
Red and Yellow Macaw (เรด-แอนด์-เยลโล่-มาคอว์) มีสีแดงแกมเหลือง ถิ่นอาศัยดั้งเดิมเข้าใจว่าคือ อเมริกา ลำตัวยาวประมาณ 36 นิ้ว ลำตัวสีแดงสด ปีกและหางสีน้ำเงินเขียว แก้มสีขาวและส้ม เพศเมียจะมีขนาดเล็กกว่า สีแดงบนกระม่อนจะอ่อนกว่าตัวผู้ ราคาแพง
Red and Blue Macaw (เรด-แอนด์-บลู-มาคอว์) มีสีแดงแกมน้ำเงิน ถิ่นอาศัยดั้งเดิมมาจากอเมริกาใต้ ลำตัวยาวประมาณ 3 ฟุต มีสีฟ้าประปรายทั่วร่างกาย จะงอยปากสีดำ เป็นมาคอว์ที่ได้รับความนิยมปานกลาง
Blue and Yellow Macaw (บลู-แอนด์-เยลโล่-มาคอว์) มีสีน้ำเงินแกมเหลือง ถิ่นกำเนิดดั้งเดิมอยู่ในทวีปอเมริกา คอหอยมีสีฟ้าแกมเขียว อกสีเหลืองสด เป็นมาคอว์ที่มีความนิยมสูงในประเทศไทย ลำตัวยาวประมาณ 3 ฟุต
Brazil Macaw (บราซิล-มาคอว์) มีถิ่นกำเนิดในประเทศบราซิล ลำตัวมีสีเขียวสดข้างแก้มมีสีเหลือง จะงอยปากสีดำ ในประเทศไทยราคาไม่สูงมากนัก
Severe Macaw (เซเวอร์-มาคอว์) มีลำตัวสีเขียวเข้มจัดกว่ามาคอว์ชนิดอื่น บนหัวมีสีน้ำตาลและฟ้า เป็นมาคอว์ขนาดเล็ก ลำตัวยาวประมาณ 20 นิ้ว
Lear's Macaw (เลอ-มาคอว์) เป็นนกแก้วสีฟ้าทึม ๆ เป็นมาคอว์ขนาดกลาง ลำตัวยาวประเมาณ 28 นิ้ว
Hyacinthine Macaw (ไฮยาซิน-มาคอว์) มีสีฟ้าอมม่วงเว้นแต่บริเวณข้อพับของปีกจะมีสีเหลือง เป็นมาคอว์ขนาดใหญ่ ลำตัวยาวประมาณ 34 นิ้ว มีราคาซื้อขายที่สูง
Military Macaw (มิลลิแทรี่-มาคอว์) มีชื่อเรียกอีกชื่อหนึ่งว่า "มาคอว์สีกากี" เป็นมาคอว์ขนาดกลาง ลำตัวยาวประมาณ 27 นิ้ว มีสีเขียวอ่อนเคลือบเหลือง หน้าผากสีแดงสด ปีกสีน้ำตาลค่อนไปทางเหลือง สะโพกและหางสีฟ้า
Illiger’s Macaw (อิลลิเชอร์-มาคอว์) มีสีเขียวเข้ม หน้าผาก สะโพกและใต้ท้องมีสีแดงสด มีขนสีน้ำตาลและฟ้าแตะปะปรายทั่วไป เป็นมาคอว์ขนาดเล็ก ลำตัวยาวประมาณ 16 นิ้ว
การจำแนกชนิดตามสายพันธุ์ทางวิทยาศาสตร์

สายพันธุ์มาคอว์มีอยู่ 17 ชนิด สามารถจำแนกชนิดตามสายพันธุ์ทางวิทยาศาสตร์ได้ 4 ชนิดดังนี้
Genus Ara เป็นหนึ่งในสี่ของสายพันธุ์ที่แบ่งตามความใหญ่ (large macaws) ของขนาดและการแบ่งของสี (vivid coloration) ที่เห็นได้ชัดเจนในกลุ่มนี้ เช่น Blue and Gold Macaw, Green-winged Macaw เป็นต้น
Genus Diopsittaca ในกลุ่มที่สองนี้ได้แบ่งตามสีที่อยู่ที่หัวไหล่หรือบ่ามีสีแดง (Red-shouldered Macaw species (nobilis)) เช่น Hahn's Macaw, Noble Macaw จะรวมเป็นสายพันธุ์ย่อยของกลุ่ม genus Ara เป็นต้น
Genus Anodorhynchus ในกลุ่มที่สามนี้ได้แบ่งตามสีที่เด่นชัดสีเขียวอมน้ำเงิน (The Glaucous (glaucogularis)) ได้แก่ Hyacinth (hyacinthinus) และ Lear's or Blue (leari) Macaws
Genus Cyanopsitta ในกลุ่มที่สี่ได้แบ่งตามลักษณะคล้ายกับกลุ่มที่สามนี้ โดยมีอยู่เพียงชนิดเดียว คือ Spix's (spixii) Macaw
ทั้งหมดเป็นการแบ่งสายพันธุ์ทางวิทยาศาสตร์ในกลุ่มต่าง ๆ โดยยังมีการแบ่งเป็นชื่อเรียกย่อยอีก ยกตัวอย่างของกลุ่ม Genus Ara ที่มีชนิด Blue and Gold ก็จะใช้ชื่อทางวิทยาศาสตร์ ว่า Ara ararauna: Blue and Gold เป็นต้น
แหล่งข้อมูลอื่น

ข้อมูลที่เกี่ยวข้องกับ Ara ที่วิกิสปีชีส์
 ข้อมูลที่เกี่ยวข้องกับ Anodorhynchus ที่วิกิสปีชีส์
 ข้อมูลที่เกี่ยวข้องกับ Cyanopsitta ที่วิกิสปีชีส์
 ข้อมูลที่เกี่ยวข้องกับ Primolius ที่วิกิสปีชีส์
 ข้อมูลที่เกี่ยวข้องกับ Orthopsittaca ที่วิกิสปีชีส์
 ข้อมูลที่เกี่ยวข้องกับ Diopsittaca ที่วิกิสปีชีส์
วิกิมีเดียคอมมอนส์มีสื่อเกี่ยวกับ มาคอว์
มานุษยดนตรีวิทยา

มานุษยดนตรีวิทยา (อังกฤษ: Ethnomusicology) เป็นศัพท์บัญญัติขึ้นในปี ค.ศ.1950 (พ.ศ. 2493) โดย Jaap Kunst ซึ่งนำคำนี้มาใช้แทนคำว่า Comparative Music (ดนตรีเปรียบเทียบ) เป็นสาขาหนึ่งของวิชาดนตรี และมีนิยามว่า "การศึกษาการณ์ลักษณะทางสังคมและวัฒนธรรมของดนตรีและการเต้นรำในบริบทท้องถิ่นและบริบทสากล" หรือที่เจฟฟ์ ทอดด์ ติตอนกล่าวว่าเป็น "การศึกษาผู้สร้างดนตรี"
มนุษยดนตรีวิทยาเป็นการศึกษาดนตรีพื้นเมือง ศิลปะดนตรีตะวันออก และดนตรีร่วมสมัยในวิธีการสืบทอดแบบมุขปาฐะ (Oral Tradition) โดยมีประเด็นในการศึกษา อาทิเช่น รากฐานการก่อเกิดดนตรี การพัฒนาและความเปลี่ยนแปลงทางดนตรี สัญลักษณ์และลักษณะดนตรี เรื่องราวที่เกี่ยวข้องกับดนตรีโดยรอบ (บริบท) บทบาทของหน้าที่ของดนตรีต่อสังคม โครงสร้างของดนตรี วิถีการดำรงอยู่ของดนตรี และดนตรีที่เกี่ยวข้องกับการเต้นรำ รวมถึงศิลปะดนตรีประจำท้องถิ่นหรือดนตรีพื้นเมือง (Folk Song) ของตะวันตกด้วย
นักมานุษยดนตรีวิทยาจะมุ่งเน้นในการศึกษาดนตรีที่ยังคงอยู่ (Living Music) ของวัฒนธรรมที่ใช้การถ่ายทอดด้วยปากเปล่า ไม่มีการบันทึกเป็นลายลักษณ์อักษร มุ่งศึกษาดนตรีของผู้ไม่รู้หนังสือ ดนตรีของชนกลุ่มน้อย ดนตรีที่ถ่ายทอดด้วยปากเปล่าของชาติที่มีวัฒนธรรมอันเก่าแก่ในซีกโลกตะวันออกและดนตรีพื้นเมือง ใช้การรวบรวมข้อมูลในแง่พฤติกรรมของมนุษย์เพื่ออธิบายว่า มนุษย์เล่นดนตรีเพื่ออะไร อย่างไร และวิเคราะห์บทบาทของดนตรีกับพฤติกรรมของมนุษย์ในสังคมนั้น ๆ ดำเนินการศึกษาโดยการลงพื้นที่ภาคสนามเพื่อเก็บข้อมูลและการบันทึกดนตรีที่พบเพื่อนำมาจดบันทึก วิเคราะห์ และเก็บเป็นหลักฐาน
การจดบันทึกดังกล่าวทำได้ 2 วิธี คือ
การบันทึกโน้ตอย่างพอสังเขป (Prescriptive) เป็นการบันทึกโน้ตอย่างคร่าว ๆ ใช้เก็บเป็นหลักฐานประกอบมากกว่านำมาวิเคราะห์ทางทฤษฎีดนตรี
การบันทึกโน้ตอย่างละเอียด (Descriptive) เป็นการบันทึกเสียงและจังหวะที่ได้ยินอย่างละเอียดที่สุดเท่าที่จะทำได้
การวิเคราะห์ดนตรีทำได้ 2 แบบ คือ
ทำการศึกษาโครงสร้างโดยสังเขปของดนตรีชนิดนั้น ๆ
ทำการศึกษาโดยลงลึกในแต่ละวัฒนธรรมดนตรี ซึ่งการศึกษาลักษณะลงลึกนี้ ในบางครั้งผู้ศึกษาสามารถรวบรวมเป็นทฤษฎีดนตรีโดยเฉพาะของชนชนาตินั้น ๆ ได้เลย การศึกษาดนตรีแล้วลงลึกถึงวัฒนธรรมถือเป็นสิ่งสำคัญที่สุดของการศึกษามานุษยดนตรีวิทยา เพราะจะทำให้ทราบถึงประวัติศาสตร์ของประเทศ ประวัติศาสตร์ดนตรี ความเปลี่ยนแปลงของดนตรีที่สอดคล้องกับสภาพสังคมและวัฒนธรรม สิ่งที่ยังคงอยู่ ที่กำลังพัฒนา และที่กำลังหมดสิ้นไป
ความเป็นมาของการศึกษาสาขาวิชามานุษยดุริยางควิทยา

การศึกษาสาขาวิชานี้เกิดขึ้นเมื่อศตวรรษที่ 16 โดยเริ่มมีการศึกษาดนตรีต่างฃาติ หรือดนตรีต่างถิ่น พบหลักฐานเมื่อ ค.ศ.1768 และยังพบหลักฐานทางวรรณคดีตะวันตกในศตวรรษที่ 18 โดยเป็นการศึกษากนตรีพื้นเมืองของชาวจีน แคนนาดา อินเดีย และฟินแลนด์ด้วย ในศตวรรษที่ 19 กลุ่มนักดนตรีวิทยาเริ่มใช้การบันทึกเสียงลงกระบอกเสียงเพื่อเป็นตัวอย่างสั้น ๆ และเก็บเป็นข้อมูลทางดนตรี
ในปีค.ศ.1901 คาร์ล สตัมฟ์ (Carl Stumpf) ร่วมกับ อ๊อตโต อับบราฮัม (Otto Abraham) ได้ศึกษาดนตรีไทยจากการบันทึกกระบอกเสียงที่ประเทศเยอรมัน และได้สรุประบบเสียงดนตรีไทยไว้ในหนังสือชื่อ Tonsystem and Musik der Siamese
ในปีค.ศ.1955 ได้มีการศึกษาทางมานุษยดนตรีวิทยาอย่างจริงจัง โดยการตั้งเป็นสมาคมด้านมานุษยดนตรีวิทยาขึ้น (Society for Ethnomusicology) มีการจัดประชุมกันของผู้เชี่ยวชาญดนตรีพื้นเมืองและนักมานุษยดนตรีวิทยา โดยมีบทบาทสำคัญต่อการพัฒนางานดนตรีของซีกโลกตะวันออกอย่างมาก
ในช่วงปีค.ศ.1970-1980 มีการสรางทฤษฎีด้านมานุษยดนตรีวิทยาและระเบียบวิธีวิจัยขึ้น ในช่วงนี้ความสนใจในการศึกษาเปลี่ยนจากส่วนต่าง ๆ ของดนตรีไปยังกรรมวิธีการสร้างดนตรีและการปฏิบัติดนตรี โดยเฉพาะในด้านการประพันธ์และแนวคิดทางดนตรี
ดนตรีวิทยา (Musicology) จึงเป็นสาขาวิชาหลักทางด้านดนตรี ที่นอกเหนือจากสาขาวิชาทฤษฎีและปฏิบัติ  ซึ่งจะเป็นสาขาวิชาที่ศึกษา รวบรวมข้อมูล และวิเคราะห์ องค์ความรู้ที่เกี่ยวกับดนตรี บริบททางด้านดนตรี และบริบททางด้านวัฒนธรรมที่เกี่ยวข้องกับดนตรี  โดยใช้กระบวนการทางการวิจัย ที่เกี่ยวเนื่องกับองค์ความรู้หลายๆด้านในเชิงวิชาการ เพื่อให้ได้ข้อมูล องค์ความรู้ที่มีคุณภาพ และเป็นประโยชน์ต่อกระบวนการศึกษา กระบวนการเรียนรู้ และการพัฒนาทางด้านดนตรีในสาขาวิชาต่างๆ ให้เติบโตไม่มีที่สิ้นสุด และมีฐานที่มั่นคง เหมือนกับต้นไม้ใหญ่ ที่เติบโตยิ่งใหญ่  แตกกิ่งก้านสาขาสร้างร่มเงา  มีดอกผลเพื่อขยายพันธุ์    มีรากแก้วที่หยั่งลึก สร้างความมั่นคง แข็งแรง ยืนหยัดต่อไปอย่างทรงคุณค่า
มาตราฟูจิตะ

แผนผังที่ผลิตโดยเท็ด ฟูจิตะ (พ.ศ. 2463 - 2541) เพื่ออธิบายรายละเอียดทางเทคนิคของมาตราฟูจิตะ
มาตราฟูจิตะ (อังกฤษ: Fujita scale, หรือ F-scale) หรือ มาตราฟูจิตะ–เพียร์สัน (อังกฤษ: Fujita–Pearson scale, หรือ FPP scale) เป็นมาตราสำหรับจำแนกระดับความรุนแรงของพายุทอร์นาโด ระดับจะขึ้นอยู่กับความรุนแรงของพายุนั้น ๆ แบ่งเป็นทั้งหมด 6 ระดับ คือ F0 F1 F2 F3 F4 และ F5 โดยเรียงจากรุนแรงน้อยไปมากที่สุด การที่จะกำหนดระดับพายุได้นั้น ต้องมีนักอุตุนิยมวิทยาและวิศวกรมาสำรวจความเสียหายทางบก ทางอากาศหรือทั้งสองอย่าง รวมถึงขึ้นอยู่กับสถานการณ์, รูปแบบการหมุนภาคพื้นดิน (เครื่องหมายไซคลอยด์), ข้อมูลเรดาร์ตรวจสภาพอากาศ, คำบอกเล่าจากพยาน, รายงานของสื่อและภาพความเสียหาย, รวมถึงการรังวัดด้วยภาพหรือการรังวัดด้วยวิดีโอหากมีการบันทึกภาพเคลื่อนไหวไว้ ต่อมา มาตราฟูจิตะถูกแทนที่ด้วยมาตราเอนแฮนซ์ฟูจิตะ (Enhanced Fujita Scale, EF-Scale) ในสหรัฐอเมริกาในเดือนกุมภาพันธ์ พ.ศ. 2550 ต่อมาในเดือนเมษายน พ.ศ. 2556 แคนาดาได้นำระดับ EF มาใช้แทนมาตราฟูจิตะพร้อมกับเครื่องวัดความเสียหาย 31 ตัว โดยให้กรมสิ่งแวดล้อมและการเปลี่ยนแปลงสภาพภูมิอากาศแห่งประเทศแคนาดา (ECCC) ในการจัดอันดับพายุ
เบื้องหลัง

มาตราส่วนนี้เริ่มใช้ในปี พ.ศ. 2514 โดย เท็ด ฟูจิตะ จาก มหาวิทยาลัยชิคาโก โดยความร่วมมือกับ อัลเลน เพียร์สัน หัวหน้าศูนย์พยากรณ์พายุรุนแรงแห่งชาติ ( NSSFC; ปัจจุบันคือ ศูนย์พยากรณ์พายุ หรือ SPC) มาตรานี้ได้รับการปรับปรุงในปี พ.ศ. 2516 โดยคำนึงถึงความยาวและความกว้างระหว่างระดับ ในสหรัฐอเมริกาเริ่มมีใช้มาตรานี้ในปี พ.ศ. 2516 หลังจากนั้นไม่นานพายุทอร์นาโดก็ได้รับการจัดอันดับ มาตราฟูจิตะถูกนำไปใช้ย้อนหลังกับพายุทอร์นาโดที่ถูกรายงานในระหว่าง พ.ศ. 2493 ถึง 2515 ด้วย ในองค์การบริหารมหาสมุทรและชั้นบรรยากาศแห่งชาติ มีการเก็บเป็นฐานข้อมูลทอร์นาโดแห่งชาติ โดยใช้มาตราฟูจิตะในจัดระดับพายุทอร์นาโดตั้งแต่ปี พ.ศ. 2459 ถึง 2535 และ โทมัส พี. กราซูลิส แห่ง The Tornado Project ได้จัดอันดับย้อนหลังให้ทุกคนรู้จักพายุทอร์นาโดที่สำคัญ (F2-F5 หรือก่อให้เกิดการเสียชีวิต) ในสหรัฐอเมริกาย้อนกลับไปตั้งแต่ปี พ.ศ. 2423 ส่วนมากแล้วมาตราฟูจิตะจะถูกใช้ในพื้นที่นอกบริเตนใหญ่
พารามิเตอร์

การจัดอันดับนั้น จัดตามความเสียหายที่พายุทอร์นาโดสร้างให้กับสิ่งก่อสร้างที่สร้างมาอย่างสมบูรณ์หรือในระดับที่เทียบเคียงจากการวิเคราะห์ทางวิศวกรรมของความเสียหายอื่น  ๆ
เนื่องจากมาตราฟูจิตะนั้นขึ้นอยู่กับขนาดความรุนแรงของความเสียหายที่เกิดจากลมแรง พายุทอร์นาโดระดับ F6 หรือ F7 เป็นเพียงระดับทางทฤษฎี ความเสียหายทางโครงสร้างหรือการถูกทำลายโดยสิ้นเชิงถือเป็นความเสียหายในระดับ F5 พายุทอร์นาโดที่มีความเร็วลมสูงกว่า 319 ไมล์ต่อชั่วโมง (513 km/h) นั้นเป็นไปได้ในทางทฤษฎี
| 0 | 1 | 2 | 3 | 4 |
| --- | --- | --- | --- | --- |
| มาตรา | ประมาณการความเร็วลม | ประมาณการความเร็วลม | ความเสียหายที่อาจจะเกิดขึ้น | ความเสียหายที่อาจจะเกิดขึ้น |
| มาตรา | mph | km/h | ความเสียหายที่อาจจะเกิดขึ้น | ความเสียหายที่อาจจะเกิดขึ้น |
| F0  | 40-72 | 64-116 | ความเสียหายเล็กน้อย เกิดความเสียหายต่อปล่องไฟ กิ่งก้านต้นไม้หัก ป้ายเสียหาย | F0 damage example |
| F1  | 73–112 | 117–180 | ความเสียหายปานกลาง หลังคาเสียหาย บ้านขนาดเล็กถูกถอนรากฐาน ยานพาหนะที่เคลื่อนที่ออกจากถนน | F1 damage example |
| F2  | 113–157 | 181–253 | ความเสียหายที่โดยมีนัยสำคัญ หลังคาถูกพัดปลิวออกจากตัวบ้าน  รถบ้านพลิกคว่ำ พังยับเยิน  รถขนาดใหญ่ล้มคว่ำ  ต้นไม้ใหญ่หักหรือถุกถอนรากถอนโคน  หน้าต่างบนตึกสูงแตก | F2 damage example |
| F3  | 158–206 | 254–332 | ความเสียหายรุนแรง หลังคาและผนังบางส่วนฉีกออกจากบ้านที่สร้างมาอย่างดี รถไฟคว่ำ  ต้นไม้ส่วนใหญ่ในป่าถอนรากถอนโคน  รถหนักลอยขึ้นจากพื้น | F3 damage example |
| F4  | 207–260 | 333–418 | ความเสียหายร้ายแรง บ้านที่สร้างขึ้นอย่างดีราบเป็นหน้ากลอง โครงสร้างที่มีรากฐานที่อ่อนแอจะถูกพัดปลิวหายไป | F4 damage example |
| F5  | 261–318 | 419–512 | ความเสียหายอย่างไม่น่าเชื่อ บ้านที่แข็งแรงโดนยกฐานรากออกไป รถยนต์อาจลอยไปไกลกว่า 100 เมตร  ต้นไม้สามารถถูกถอนรากถอนโคนและปลิวไปตามกระแสลม  โครงสร้างคอนกรีตเสริมเหล็กได้รับความเสียหาย ตึกระฟ้าพังทลายลง | F5 damage example |
มาดามเว็บ

| มาดามเว็บ |
| --- | --- |
ใบปิดภาพยนตร์
กำกับ: เอส. เจ. คลาร์กสัน
บทภาพยนตร์:   แมตต์ ซาซามะเบิร์ค ชาร์เพลส  แคลร์ ปาร์คเกอร์  เอส. เจ. คลาร์กสัน 
เนื้อเรื่อง:   เคเรม ซังงะ  แมตต์ ซาซามะ  เบิร์ค ชาร์เพลส 
สร้างจาก: มาร์เวลคอมิกส์
อำนวยการสร้าง: โลเรนโซ ดิ โบนาเวนตูรา
นักแสดงนำ:   ดาโคตา จอห์นสัน  ซิดนีย์ สวีนนีย์  อิซาเบลา เมอร์เซด  เซเลสต์ โอคอนเนอร์  ทาฮาร์ ฮาจี  ไมค์ เอปส์  เอมมา โรเบิตส์  อดัม สกอตต์ 
กำกับภาพ: เมาโร ฟิโอเร
ตัดต่อ: ลีห์ ฟอลซัม บอยด์
ดนตรีประกอบ: โยฮัน โซเดอร์ควิสต์
บริษัทผู้สร้าง:   โคลัมเบียพิคเจอร์ส  ดิโบนาเวนตูราพิคเจอร์ส  มาร์เวลเอนเตอร์เทนเมนต์  ทีเอสจีเอนเตอร์เทนเมนต์  
ผู้จัดจำหน่าย: โซนี่พิคเจอร์สรีลีส
วันฉาย:   12 กุมภาพันธ์ ค.ศ. 2024 (2024-02-12) (รีเจนซีวิลเลจเทียเตอร์)  14 กุมภาพันธ์ ค.ศ. 2024 (2024-02-14) (สหรัฐและไทย) 
ความยาว: 116 นาที
ประเทศ:  สหรัฐ
ภาษา: อังกฤษ
ทุนสร้าง: 80 ล้านดอลลาร์สหรัฐ
ทำเงิน: 54.2 ล้านดอลลาร์สหรัฐ
มาดามเว็บ (อังกฤษ: Madame Web) เป็นภาพยนตร์แนวซูเปอร์ฮีโร มีเค้าโครงจากตัวละครในมาร์เวลคอมิกส์ ชื่อ แคสแซนดรา เวบบ์ / มาดามเว็บ สร้างโดยเอส. เจ. คลาร์กสัน และจัดจำหน่ายโดยโซนี่พิคเจอร์สรีลีส แสดงนำโดย ดาโคตา จอห์นสัน, ซิดนีย์ สวีนนีย์, อิซาเบลา เมอร์เซด, เซเลสต์ โอคอนเนอร์, ทาฮาร์ ฮาจี, ไมค์ เอปส์, เอมมา โรเบิตส์ และอดัม สกอตต์
นักแสดง

ดาโคตา จอห์นสัน รับบท แคสแซนดรา "แคสซี" เวบบ์ / มาดามเว็บ
ซิดนีย์ สวีนนีย์ รับบท จูเลีย คอร์นวอลล์
อิซาเบลา เมอร์เซด รับบท อันยา โคราซอน
เซเลสต์ โอคอนเนอร์ รับบท แมตตี้ แฟรงคลิน
ทาฮาร์ ฮาจี รับบท เอเสเคียล ซิมส์
ไมค์ เอปส์ รับบท โอนีล
เอมมา โรเบิตส์ รับบท แมรี ปาร์คเกอร์
อดัม สกอตต์ รับบท เบน ปาร์คเกอร์
เคอร์รี บิเช รับบท คอนสแตนซ์ เวบบ์
โซเซีย มาเม็ต รับบท อามาเรีย
โฮเซ มาริอา ยาซปิก รับบท ซานติอาโก
การตอบรับ

รอตเทนโทเมโทส์รายงานว่าร้อยละ 13 ของผู้วิจารณ์ 221 คนได้ให้ความเห็นในเชิงบวก ขณะที่คะแนนเฉลี่ยของภาพยนตร์อยู่ที่ 3.4 เต็ม 10 คะแนน เมทาคริติกรายงานว่าภาพยนตร์มีคะแนนเฉลี่ยอยู่ที่ 26 เต็ม 100 คะแนน ซึ่งประเมินโดยผู้วิจารณ์ 51 คน
แหล่งข้อมูลอื่น

เว็บไซต์ทางการ
มาดามเว็บ ที่โซนี่พิคเจอร์สเอ็นเตอร์เทนเมนต์
มาดามเว็บ ที่รอตเทนโทเมโทส์
มาดามเว็บ ที่เมทาคริติก
มาดามเว็บ ที่อินเทอร์เน็ตมูวีเดตาเบส
มาดามเว็บ ที่ออลมูวี
มาดามเว็บ ที่สยามโซน
มัทธิว 3

บทในพันธสัญญาใหม่
| มัทธิว 3 |
| --- | --- |
← มัทธิว 2มัทธิว 4 →
มัทธิว 3:10-12 บนพาไพรัส 101 (ค.ศ. 250)
หนังสือ: พระวรสารนักบุญมัทธิว
หมวดหมู่: พระวรสาร
ภาคในคัมภีร์ไบเบิลคริสต์: พันธสัญญาใหม่
ลำดับในภาคของคัมภีร์ไบเบิลคริสต์: 1
มัทธิว 3 (อังกฤษ: Matthew 2) เป็นบทที่ 3 ของพระวรสารนักบุญมัทธิวในพันธสัญญาใหม่ เป็นบทแรกที่เกี่ยวข้องกับพันธกิจของพระเยซูซึ่งเป็นกลุ่มเหตุการณ์ที่เกิดขึ้นในช่วงสามทศวรรษหลังจากการประสูติของพระเยซูที่เล่าไว้ใน 2 บทก่อนหน้า จุดเน้นของบทนี้คือการเทศนาของยอห์นผู้ให้บัพติศมาและพระเยซูทรงรับบัพติศมา
บทนี้เป็นครั้งแรกนับตั้งแต่มัทธิว 1:1 ที่มีการเชื่อมโยงกับพระวรสารนักบุญมาระโกอย่างชัดเจน นักวิชาการหลายคนมั่นใจว่าเนื้อหาส่วนใหญ่ของบทนี้เป็นการดัดแปลงจากมาระโก 1 บทนี้ยังคู่ขนานกับลูกา 3 ซึ่งเชื่อว่าอิงจากมาระโก 1 เช่นกัน มีข้อความหลายส่วนที่ลูกาและมัทธิวมีเหมือนกันแต่ไม่พบในมาระโก โดยทั่วไปลงความเห็นว่ามีที่มาจากแหล่งสมมติ 'คิว'
ต้นฉบับ

ข้อความต้นฉบับเขียนด้วยภาษากรีกคอยนี บทนี้แบ่งออกเป็น 17 วรรค
ต้นฉบับ > พยานต้นฉบับ

ต้นฉบับบางส่วนในยุคต้นที่มีเนื้อหาของบทนี้ได้แก่:
พาไพรัสอ็อกซีริงคัส 405 (Papyrus Oxyrhynchus 405; ~ ค.ศ. 200; วรรคที่หลงเหลือ 16–17)
พาไพรัส 101 (Papyrus 101; คริสต์ศตวรรษที่ 3; วรรคที่หลงเหลือ 10–12; 16–17)
ฉบับวาติกัน (Codex Vaticanus; ~ ค.ศ. 325–350; สมบูรณ์)
ฉบับซีนาย (Codex Sinaiticus; ~ ค.ศ. 330–360; สมบูรณ์)
ฉบับวอชิงตัน (Codex Washingtonianus; ~ ค.ศ. 400)
ฉบับแบซี (Codex Bezae; ~ ค.ศ. 400; สมบูรณ์)
Codex Ephraemi Rescriptus (~ ค.ศ.  450; สมบูรณ์)
ภาพรวม

ในคัมภีร์ไบเบิลเยรูซาเล็ม (ค.ศ. 1966) บทนี้เป็นเป็นการเปิดฉาก "ส่วนเรื่องเล่า" ของพระวรสารซึ่งประกาศถึงอาณาจักรสวรรค์ อาณาจักรสวรรค์เป็นหนึ่งในแนวเรื่องหลักของพระวรสารนักบุญมัทธิว บทนี้เริ่มต้นด้วยภาพของยอห์นผู้ให้บัพติศมา นำเสนอถึงการเทศนา การแต่งกาย และการรับประทานอาหารของยอห์น ในฐานะที่ยอห์นเป็นนักเทศน์ในถิ่นทุรกันดารที่เผยพระวจนะเกี่ยวกับ "พระพิโรธที่กำลังมาถึง" จากนั้นบทนี้จึงเปลี่ยนไปเป็นคำประณาม โดยยอห์นกล่าวประณามพวกฟาริสีและสะดูสีแล้วเตือนให้กลับใจ ซึ่งรวมถึงวลีอันมีชื่อเสียงที่ว่า "พวกชาติงูร้าย" ในมัทธิว 3:7 จากนั้นพระเยซูเสด็จมาจากกาลิลีเพื่อทรงรับบัพติศมา ณ สถานที่ที่ห่างจากนาซาเร็ธประมาณ 70–80 ไมล์ บริเวณแม่น้ำจอร์แดนในตำแหน่งเดียวกับที่วงศ์วานอิสราเอลภายใต้การนำของโยชูวาเคยข้ามไปยังแผ่นดินแห่งพระสัญญา บทนี้ปิดท้ายด้วยการรับบัพติศมาของพระเยซู, พระสุรเสียงของพระบิดา และการปรากฏของพระวิญญาณบริสุทธิ์ในรูปของนกพิราบ
ต้นฉบับเต็ม

ในพระคริสตธรรมคัมภีร์ ฉบับมาตรฐาน บทนี้มีความว่า
1 ในเวลานั้นยอห์นผู้ให้บัพติศมา มาประกาศในถิ่นทุรกันดารแคว้นยูเดียว่า

2 "จงกลับใจใหม่ เพราะว่าแผ่นดินสวรรค์มาใกล้แล้ว"

3 ยอห์นผู้นี้แหละที่อิสยาห์ผู้เผยพระวจนะกล่าวถึงว่า "มีเสียงของผู้หนึ่งป่าวร้องในถิ่นทุรกันดารว่า จงเตรียมมรรคาแห่งองค์พระผู้เป็นเจ้า จงทำหนทางของพระองค์ให้ตรงไป"

4 เสื้อผ้าของยอห์นผู้นี้ ทำด้วยขนอูฐและท่านใช้หนังสัตว์คาดเอว อาหารของท่านคือตั๊กแตนและน้ำผึ้งป่า

5 ขณะนั้นชาวเมืองเยรูซาเล็ม และคนทั่วแคว้นยูเดีย และคนทั่วลุ่มแม่น้ำจอร์แดนก็ออกไปหายอห์น

6 สารภาพบาปของพวกเขา และรับบัพติศมาจากท่านในแม่น้ำจอร์แดน

7 เมื่อยอห์นเห็นพวกฟาริสี และพวกสะดูสีมากันเป็นจำนวนมาก เพื่อจะรับบัพติศมา ท่านจึงกล่าวแก่เขาทั้งหลายว่า "พวกชาติงูร้าย ใครเตือนพวกท่านให้หนีจากพระพิโรธที่จะมานั้น

8 เพราะฉะนั้นจงเกิดผลให้สมกับการกลับใจ

9 อย่าทึกทักว่าตัวเองมีอับราฮัมเป็นบรรพบุรุษ เพราะข้าพเจ้าบอกพวกท่านว่า พระเจ้าทรงสามารถให้บุตรแก่อับราฮัมจากก้อนหินเหล่านี้ได้

10 บัดนี้ขวานวางไว้ที่โคนต้นไม้แล้ว และทุกต้นที่ไม่เกิดผลดีจะต้องถูกตัดแล้วโยนทิ้งในกองไฟ

11 ข้าพเจ้าให้ท่านรับบัพติศมาด้วยน้ำ แสดงว่ากลับใจใหม่ก็จริง แต่พระองค์ผู้จะมาภายหลังข้าพเจ้า ทรงยิ่งใหญ่กว่าข้าพเจ้า ซึ่งข้าพเจ้าไม่คู่ควรแม้แต่จะถือฉลองพระบาทของพระองค์ พระองค์จะทรงให้พวกท่านรับบัพติศมาด้วยพระวิญญาณบริสุทธิ์และด้วยไฟ

12 พระองค์ทรงถือพลั่วอยู่ในพระหัตถ์แล้ว และจะทรงชำระลานข้าวของพระองค์ให้ทั่ว พระองค์จะทรงรวบรวมเมล็ดข้าวของพระองค์ไว้ในยุ้งฉาง แต่พระองค์จะทรงเผาแกลบด้วยไฟที่ไม่มีวันดับ"

13 แล้วพระเยซูเสด็จจากแคว้นกาลิลี มาหายอห์นที่แม่น้ำจอร์แดนเพื่อทรงรับบัพติศมาจากท่าน

14 แต่ยอห์นทูลห้ามพระองค์ว่า "ข้าพระองค์ต้องการจะรับบัพติศมาจากพระองค์ ควรหรือที่พระองค์จะเสด็จมาหาข้าพระองค์?"

15 แต่พระเยซูตรัสตอบยอห์นว่า "บัดนี้ จงยอมเถิด เพราะสมควรที่พวกเราจะทำความชอบธรรมให้ครบถ้วนทุกประการ" แล้วยอห์นก็ยอม

16 เมื่อพระองค์ทรงรับบัพติศมาแล้วก็เสด็จขึ้นจากน้ำ และในทันใดนั้นฟ้าก็แหวกออก และพระองค์ทรงเห็นพระวิญญาณของพระเจ้าเสด็จลงมาดุจนกพิราบสถิตบนพระองค์

17 และนี่แน่ะ มีพระสุรเสียงตรัสจากฟ้าสวรรค์ว่า "ท่านผู้นี้เป็นบุตรที่รักของเรา เราชอบใจท่านมาก"
ดูเพิ่ม

พระเยซูทรงรับบัพติศมา
อับราฮัม
อิสยาห์
ยอห์นผู้ให้บัพติศมา
ส่วนในคัมภีร์ไบเบิลที่เกี่ยวข้อง: เลวีนิติ 14, สดุดี 2, อิสยาห์ 40, อิสยาห์ 51, เอเสเคียล 33, มาระโก 1, ลูกา 3, ยอห์น 1, ยอห์น 8, กิจการ 1, กิจการ 13, ฮีบรู 1, ฮีบรู 5